Donabe shabu & sushi อยู่ Park Lane เอกมัย ตกแต่งเรียบง่ายดูดีผ่านความงามของลายไม้และปูนดิบ ที่นี่มีบุฟเฟ่ต์ด้วยนะครับในราคา 499+ แต่วันนี้จะขอสั่งแบบ a la carte ก็แล้วกัน 

เริ่มกันที่เมนูสุขภาพอย่างไคโซสลัดรวมสาหร่ายทะเลญี่ปุ่นสดๆหลากสีสันไว้ในจานเดียวจิ้มกับน้ำสลัดครีมงาหอมมัน

ซาชิมิชุดนี้รวมฮามาจิ มากูโระ แซลมอน และโฮตาเตะ สดหนาหวานฉ่ำจริงๆครับ

สไปเดอร์โรล เสิร์ฟมาถึงกับร้อง เพราะแน่น ใหญ่ โตเต็มคำจริงๆ ปูนิ่มทอดกรอบคงเป็นที่ชื่นชอบของใครหลายคน

เข้าชาบูแล้วล่ะเป็นชุดหมูดำคุโรบูตะ สไลซ์มาไม่หนาไม่บางเกินไป พอให้แกว่งในน้ำซุปหอมๆแล้วสุกพอดิบพอดี ได้เคี้ยวอีกซักหน่อยจิ้มพอนสึเปรี้ยวนิดๆอร่อยมากครับ

ส่วนชุดเนื้อสันนอกออสเตรเลีย ราคา 830 บาท เป็นชุดที่ไม่อยากให้พลาดกันเลยเพราะว่าเนื้อชิ้นใหญ่คุ้มค่ามากๆ เมื่อจุ่มลงไปในน้ำซุปสุกี้หอมหวานเค็มแล้วนำชิ้นเนื้อมาจุ่มไข่ไก่สดดิบๆแบบฉบับชาวญี่ปุ่นแล้วหอมนวลอวลในปาก คอเนื้ออย่างผมยกใจให้เลย